ร้าน La Montée Seoul เป็นร้านเบเกอรี่สไตล์ฝรั่งเศสจากเกาหลีที่เพิ่งมาเปิดตัวในเมืองไทยได้ไม่นานมานี้เอง
ภายนอกร้านตกแต่งด้วยโทนสีแดง เด่น สะดุดตา หน้าร้านจะตกแต่งไว้อย่างน่ารักด้วยจักรยานสีขาว ซึ่งตะกร้าด้านหน้าจักรยานจะใส่ขนมปังฝรั่งเศสไว้อย่างสวยงาม
ภายในร้านก็ตกแต่งได้สวยงามไม่แพ้ข้างนอกเช่นกัน ตกแต่งออกโทนน้ำตาลเข้มเข้ากับโต๊ะนั่งและปูนเปลือย จุดเด่นจะมีขนมปังฝรั่งเศสตกแต่งอยู่บนโต๊ะน่ารักดีค่ะ ซึ่งโต๊ะนั่งจะมี 2 โซน คือ โซนด้านในห้องแอร์ และโซนด้านนอกโอเพ้นแอร์
ส่วนขนมจะมีหลากหลาย เน้นหลักๆคือ ขนมปังฝรั่งเศสที่มีหลายชนิดให้เลือก นอกจากนี้ยังมีเบเกอรี่อื่นๆอีก อาทิเช่น เอแคลร์ เค้ก ส่วนเครื่องดื่มจะมีทั้ง ชา กาแฟ ช็อคโกแลต และเครื่องดื่มจำพวกอิตาเลี่ยนโซดา ให้เลือกตามใจชอบค่ะ
นอกจากนี้ยังมีห้อง Baking Factory หรือเรียกง่ายๆว่า โรงงานเบเกอรี่ ซึ่งมีขนาดใหญ่มากอยู่โซนด้านในอีกด้วยค่ะ 

ที่นี้มาดูเมนูขนมที่สั่งไปกันดีกว่าค่ะ ว่ามีอะไรบ้าง
- Éclair Lemon Meringue (85฿) ด้านบนของเอแคลร์เคลือบด้วยเมอแรงค์ ด้านในสอดไส้ด้วยครีมเอแคลร์มะนาวรสเปรี้ยวอมหวาน หากใครที่ชอบรสเปรี้ยวแนะนำเมนูนี้ค่ะ
- Éclair au chocolat (85฿) ด้านบนราดด้วยช็อคโกแลต ด้านในสอดไส้ด้วยครีมช็อคโกแลตรสชาติเข้นข้น โดยรวมทำออกมาได้รสชาติดีไม่หวานมาก
- La Montée (110฿) เมนูนี้จะเป็นเค้ก ซึ่งเป็น Signature ของร้าน เนื้อเค้กจะเป็นช็อคโกแลตสอดไส้ด้วยมูสช็อคโกแลต ด้านบนโรยด้วยผงช็อคโกแลต เมนูนี้เนื้อเค้กจะแข็งไปนิดค่ะ
- Walnut Pie (90฿) เมนูนี้เป็นพายไส้วอลนัท ซึ่งไส้วอลนัทจะมีลักษณะคล้ายๆสังขยา รสชาติออกหวานๆ 
- Chocolate Almond Croissant (90฿) ด้านบนโรยหน้าด้วยอัลมอนด์และน้ำตาลไอซิ่ง และได้รสชาติอัลมอนด์เต็มๆคำกับครีมอัลมอนด์ด้านใน
- Croquembouche (10฿)  ตัวนี้ไม่ค่อยแน่ใจชื่อ แต่ลักษณะเหมือนทำจากแป้งครีมพัฟลูกเล็กๆ ไม่มีใส่ แต่โรยด้วยน้ำตาลกรอบๆ กรอบนอกนุ่มในแถมราคาน่าคบมากค่ะ 

ส่วนเครื่องดื่ม
- Caramel Macchiato (110฿) เป็นกาแฟผสมวานิลลา ด้านบนมีฟองนมและท็อปปิ้งด้วย caramel ไว้อย่างสวยงาม รสชาติเข้นข้นเกินไปหน่อย
- Chocolate Latte (100฿) แก้วนี้ช็อคโกแลตเย็น ด้านบนมีฟองนมและท็อปปิ้งด้วยซอสช็อคโกแลต รสชาติจะไม่ค่อยเข้มข้นเท่าไร ออกหวานจืดๆ
- Lemon Passion (120฿) แก้วนี้จะเป็นอิตาเลี่ยนโซดา รสเสาวรสผสมผลไม้ชนิดอื่นๆ แก้วนี้จะรสชาติเปรี้ยวเกินไปจนกลบความหวาน

รสชาติ
ขนมรสชาติโอเคค่ะ แต่ถ้าเป็นเครื่องดื่มรสชาติยังไม่ค่อยถูกปากสักเท่าไร 

ราคา
ถือว่าเป็นร้านขนมที่ราคาค่อนข้างสูงพอสมควรค่ะ โดยเฉพาะเครื่องดื่มที่ราคาแรงแต่แปรผันตกลงข้ามกับรสชาติที่ไม่ค่อยกลมกล่อมเท่าที่ควร แถมมี Vat 7% อีกด้วยค่ะ

นับว่าเป็นร้านขนมที่น่ารักร้านนึงแถวสานเสนเลยก็ว่าได้ค่ะ เหมาะแก่การนั่งชิลล์มากค่ะ ใครผ่านมาแถวนี้ลองแวะมาชิมขนมของที่นี้ดูนะคะ